  ИА «Удмуртия» Удмуртиысь кун йӧскалык театрысь артистъёс, творчествоя «Удмурт данлык» огазеяськонлэн ёзчиосыз Роман Болтачев, Максим Григорьев, Вадим Дмитриев но Иван Плотников сцена вылын фехтованиея «Серебряная шпага» IX калыккуспо фестивале пыриськозы. Со сярысь ивортодэтъя «Удмуртия» агентстволы вераз Иван Плотников. Ужрад Москваын 19–20 оштолэзе ортчоз. Фестиваль улсын радъяськись вожвылъяськонын пиос «Воштӥськон» нимын вить минутъем номер возьматозы. Пусйымон, возьматонзэс соос удмурт кылын дасязы, но дунъясьёслы валамонгес мед луоз шуыса, ӟуч кылъёс пыртылӥзы. Ми куд-ог удмурт кылъёсты ӟуч кылэ берыктыса вераськомы, ваньмызлы валамон мед луоз шуыса. Тани «сыномем» кылэз ми «ржавый» шуиськомы. <…> Но нырысь ик татын язык тела, пластики, актёръёс умой шудо ке, пластикаен ваньзэ умой но валамон вераны луэ Иван Плотников, Удмурт йӧскалык театрысь артистВожвылъяськонлэн валтӥсь номинациосыз: устоез нюръяськон, аспӧртэмлыко нюръяськон, устоез быдэстӥсь пиосмурт, устоез быдэстӥсь нылмурт. Сцена вылын фехтованиея быгатонлыкъёссэс возьмато Россиысь но мукет кунъёсысь (Великобританиысь, Италиысь, Испаниысь, Франциысь, Эстониысь, Казахстанысь, Монголиысь) театр вузъёсысь студентъёс но театръёсысь артистъёс. Таяз арын нырысьсэ вуозы Польшаысь пыриськисьёс. Кылем арын ортчем вожвылъяськонын Удмуртиысь артистъёс фестивальлэн президентэзлэсь Айдар Закировлэсь кузьымзэ утӥзы. Таяз арын со номере пыриське. «Со призмы но таяз номерын шудэ — вакчи шпага, со нимаське дага, чебер эфесэн, чебер гардаен», — вераз Иван Плотников. Сцена вылын фехтованиея удысужлыко (профессиональной) фестиваль быдэс дуннеын одӥг гинэ — со «Серебряная шпага» калыккуспо фестиваль. Татын яркыт номеръёсты, кунгож сьӧрысь пыриськисьёслэсь но тодмо артистъёслэсь быгатонлыкъёссэс улэпкын адӟыны луэ. Россиысь сцена вылын фехтованиея школа — дуннеын одӥгез валтӥсез, асьме кунын гинэ театр вузъёсын со одно дышетоно предметъёс пӧлы пыре. Фестивалез Россиысь театр искусствоя институт — ГИТИС Россиысь лулчеберетъя министерство но Россиысь театрын ужасьёслэн огазеяськонзы юрттэмен радъя. Тодэ вайытом, 2016-тӥ арын тулыс «Серебряная шпага» фестивальлэн президентэз, ГИТИС-ысь сценической пластикая кафедралэн кивалтӥсез, каскадёр, актер Айдар Закиров Удмуртие вуылӥз. Ижкарын со мастер-классъёс ортчытӥз. Сцена вылын фехтовать каронъя мастер-класс Тегъёс: Лулчеберет Театр Удмуртия фестиваль  